CELEX: C2004/201/36
Language: el
Date: 2004-08-07 00:00:00
Title: Υπόθεση Τ-167/04: Προσφυγή της Asklepios Kliniken GmbH κατά της Επιτροπής των Ευρωπαϊκών Κοινοτήτων που ασκήθηκε στις 13 Μαΐου 2004

7.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/16
            
         Προσφυγή της Asklepios Kliniken GmbH κατά της Επιτροπής των Ευρωπαϊκών Κοινοτήτων που ασκήθηκε στις 13 Μαΐου 2004
   (Υπόθεση Τ-167/04)
   (2004/C 201/36)
   Γλώσσα διαδικασίας: η γερμανική
   Η Asklepios Kliniken GmbH, με έδρα το Königstein-Falkenstein (Γερμανία), εκπροσωπούμενη από τον δικηγόρο K. Füßer, άσκησε στις 13 Μαΐου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να αναγνωρίσει ότι η Επιτροπή, παραλείποντας, κατόπιν της από 20 Ιανουαρίου 2003 καταγγελίας της προσφεύγουσας, να εκδώσει απόφαση κατ' άρθρο 4, παράγραφος 2, 3 ή 4, του κανονισμού (ΕΚ) αριθ. 659/1999, παρέβη τις υποχρεώσεις που υπέχει από το άρθρο 88 ΕΚ, καθώς και από τα άρθρα 10 παράγραφος 1, και 13 παράγραφος 1, του κανονισμού (ΕΚ) αριθ. 659/1999.
            
         Ισχυρισμοί και κύρια επιχειρήματα:
   Η προσφεύγουσα είναι εταιρεία ιδιωτικού δικαίου, εξ ολοκλήρου ιδιωτικών συμφερόντων, η οποία ειδικεύεται στην εκμετάλλευση νοσοκομειακών μονάδων. Από τον Ιανουάριο 2003 και εντεύθεν επιδιώκει την έκδοση αποφάσεως της Επιτροπής, κατ' άρθρο 4, παράγραφος 2, 3 ή 4, του κανονισμού (ΕΚ) αριθ. 659/1999, σχετικά με ενισχύσεις που η προσφεύγουσα θεωρεί ότι χορηγούνται υπέρ δημοσίων νοσοκομειακών μονάδων στην Ομοσπονδιακή Δημοκρατία της Γερμανίας.
   Η προσφεύγουσα υποστηρίζει ότι οι ιδιωτικές νοσοκομειακές μονάδες χρηματοδοτούνται, κυρίως, από τις αποζημιώσεις των οποίων η καταβολή προβλέπεται στις συναπτόμενες με τα αρμόδια ταμεία υγείας και τις κεντρικές ενώσεις αυτών συμβάσεις και, ενδεχομένως, από τις επιχορηγήσεις που καταβάλλονται απευθείας για την ανέγερση νοσοκομειακών μονάδων στο πλαίσιο του σχετικού οικονομικού σχεδιασμού κάθε ομόσπονδου κράτους. Αντιθέτως, οι ζημίες των δημοσίων νοσοκομειακών ιδρυμάτων καλύπτονται συνήθως από τον εκάστοτε δημόσιο φορέα. Η προσφεύγουσα υποστηρίζει ότι οι παροχές αυτές συνιστούν ενισχύσεις κατά την έννοια του άρθρου 87, παράγραφος 1, ΕΚ, οι οποίες, αφενός, πρέπει να ανακοινώνονται σύμφωνα με το άρθρο 88, παράγραφος 3, ΕΚ και, αφετέρου, είναι ασυμβίβαστες με την κοινή αγορά.
   Επιπλέον, η προσφεύγουσα υποστηρίζει ότι η προσφυγή είναι βάσιμη, διότι η Επιτροπή παρέλειψε να ενεργήσει παρά την κατά τον χρόνο υποβολής της καταγγελίας υφιστάμενη υποχρέωσή της προς ενέργεια.